Sinterklaas se Zwarte Piet in sop oor rassismeZwarte Piet saam met Sinterklaas, Wikipedia Die Nederlandse Sinterklaas wat elke jaar van 5 tot 6 Desember uit Spanje opdaag om geskenke aan soet kinders, en streepsuiker aan stout kinders uit te deel, se getroue handlanger, Zwarte Piet is in die sop oor beweerde rassisme. Of liewer, die gebruik van Zwarte Piet is in die sop by ‘n kommissie van die VN se raad vir Menseregte. Daar was al meer klagtes by die anti-diskriminasiekantoor in Amsterdam dat dié gebruik, wat oor meer as ‘n eeu teruggevoer word, rassisties is en die kwessie het gereeld in die Nederlandse pers debatte ontketen. Die meer moderne gebruik van Zwarte Piet was om hom as ‘n Moor uit te beeld wat as Sinterklaas se handlanger optree, maar vroeër was daar ‘n tyd toe hy as dienskneg in eg kolonialistiese tradisie uitgebeeld is. Volgens die VN lui die klagte wat ondersoek word dat Zwarte Piet stereotipes voed dat Afrikane tweederangse burgers is. Nederland is terselfdertyd gemaan om minderheidsgemeenskappe te raadpleeg oor die wyse waarop Zwarte Piet uitgebeeld word. Nederlandse Sinterklaas-organisasies het aangedui dat hulle nou werk daarvan sal maak om die beeld van Zwarte Piet te verander.